དེ་ལྟར་སྲས་གཉིས་ལས་རྒྱལ་ཤུལ་སུས་བཟུང་གི་ཐད་ལ་རྒྱལ་རབས་གསལ་བའི་མེ་ལོང་དུ།སྤོ་བོའི་ཡུལ་ནས།སྲས་བྱ་ཁྲི་གདན་དྲངས་ཏེ།ཡར་ལུངས་སུ་བཞུགས།སྐུ་མཁར་བྱིང་ང་འཕྱིང་བ་སྟག་རྩེ་བརྩིགས།ཡུམ་གྱིས་སྲས་བྱ་ཁྲི་ལ་འཇུས་ནས།ལྷ་ལ་དམོད་བོར་བས།ནམ་མཁའ་ནས་སྒྲ་བྱུང་སྟེ།ཁྱོད་ཀྱི་བུ་དེ་ཀུན་ལས་རྒྱལ་བར་འགྱུར་རོ།།བུ་དེ་ཀུན་རྒྱལ་ཟེར་ཀྱང་སྤུ་དེ་གང་གུང་རྒྱལ་དུ་གྲགས་སོ།།ཞེས་སྤུ་ལྡེ་གུང་རྒྱལ་བྱ་ཁྲི་ཡིན་པར་བཤད།ཡང་ལོ་རྒྱུས་ལ་ལར་ཉ་ཁྲི་བསྐོས་ཟེར་བ་སོགས་བོད་ཀྱི་མཁས་པ་སྔ་མ་རྣམས་ཞལ་མི་མཚུངས་མོད།འོན་ཀྱང་ཏུན་ཧོང་ཡིག་ཆ་དང་བྲག་བརྐོས་ཡི་གེ་བཅས་སུ་སྲས་ཤ་ཁྱི་ཁྲི་ལྷ་བཙན་པོ་ཡིན་པར་གསལ་པོར་བཀོད་ཡོད་པར་མ་ཟད།སྲས་ཤ་ཁྱི་དང་རུ་ལས་སྐྱེས་གཉིས་ཀྱིས་དྲག་པོའི་དཔུང་གི་ཤུགས་ལ་བརྟེན་ནས་ཡབ་ཀྱི་དགྲ་ཤ་བླངས་ཤིང་།གཤིན་པོའི་སྤུར་ཡང་བཏབ་མཐར་སླར་འཕྱིང་བ་སྟག་རྩེ་ལ་ཕེབས་པ་ན་ཤ་ཁྱིའི་ཞལ་ནས།ཡུལ་འདི་ལ་ཡབ་རྗེ་མ་བཞུགས་ན།།ས་འདི་ཚོ་འབྲོག་རླུང་སྟོང་བ་འདྲ།།ཡབ་མངའ་རིས་བུ་ཡིས་མ་ཟིན་ན།།ས་འདི་ཡང་དུར་ས་ལུང་གོག་འདྲ།།ཞེས་མགུར་བཞེས་བཞིན་ཡབ་མེས་དག་གི་རྒྱལ་ཤུལ་འཛིན་སྐྱོང་གི་ཆེད་དུ་འགལ་རྐྱེན་ཐམས་ཅད་རྩ་ནས་བསལ་ཅིང་།མཐུན་རྐྱེན་མཐའ་དག་བླ་ནས་རྦུར་བར་བརྟེན།རང་ཉིད་སྐུ་ངོ་མས་ཡབ་རྗེའི་མི་འཇིགས་སེང་གེའི་ཁྲི་ལ་ཕེབས་ནས་བོད་རྗེ་མཛད་པས།བཤོས་ན་ནི་སྤུ་དེ་གུང་རྒྱལ།གྲོངས་ན་ནི་གྲང་མོ་གནམ་བསེའི་ཡབ་ཀྱི་བང་སོའི་མིང་བརྩིགས་ཞེས་འབྱུང་བ་ལྟར་སྲས་ཀྱིས་སྲིད་དབང་བསྐྱངས་ནས་སྤུ་ལྡེ་གུང་རྒྱལ་དུ་གྲགས་ཤིང་།ཡབ་ལ་བང་སོ་བརྩིགས་པ་གྲང་མོ་གནམ་བསེར་འབོད་པ་བཅས་ཏུན་ཧོང་ཡི་གེར་གསལ་པོར་བཀོད་ཡོད་པས་ལྷ་བུ་རུ་ལས་སྐྱེས་ཀྱིས་གྲོགས་བྱས་ནས་རྒྱལ་སར་བཏོན་ཏེ།འགྲེང་མགོ་ནག་གི་རྗེ།དུད་རྔོག་ཆགས་ཀྱི་རྐྱེན་དུ་གཤེགས་པའི་རྒྱལ་བུ་སྤུ་ལྡེ་གུང་རྒྱལ་ནི་བཙན་པོའི་སྲས་ཤ་ཁྱི་ཡིན་པ་གདོན་མི་ཟའོ།